Årsmelding Vestafjelske Redaktørforening 2020

Årsmøtet for 2019 ble i fjor arrangert, sterkt forsinket, via video. Det oppsatte møtet var berammet til 20. mars i «Bergen Media City», halvannen uke etter at Norge ble stengt ned for å bekjempe korona-viruset. Først en måned etter, 20. mai, kunne møtet avholdes - uten at noen fysisk var samlet.

Utover de formelle postene var det ikke allverdens program på årsmøtet for 2020. Mediehusene og redaktørene sto på dette tidspunktet oppe i svært uoversiktlige tider, hvor usikkerhetens slør var kastet over samfunnet. Dette har også satt sitt preg på foreningens aktivitet i perioden.

I arbeidsåret har styret i Vestafjelske vært sammensatt av følgende:

Leder: Sigvald Sveinbjørnsson, Bergensavisen

Kasserer: Astrid Dalehaug Norheim, Dagen

Styremedlem: Kai Aage Pedersen, Firda

Varamedlem: Dyveke M. Buanes, NRK Vestland

Generelt om aktiviteten:

Det har ikke vært avholdt medlemsaktiviteter, hverken debattmøte, studiereiser eller lutefisk-middag. Det ble lagt planer for å arrangere fysiske møter både i 2020 og 2021, men hvert eneste forsøk måtte skrinlegges på grunn av smittesituasjonen.

Styret har etablert en Facebook-side for foreningen, hvor alle medlemmer er velkommen inn.

I april i 2021 ble det imidlertid arrangert et raskt møte med Hordalandsbenken på Stortinget, hvor foreningen var representert med leder Sveinbjørnsson, kasserer Dalehaug Norheim, sjefredaktør Frøy Gudbransen i BT og sjefredaktør Eivind Sjåstad i Hardanger Folkeblad. Mediebedriftenes Landsforening var også delaktig i statusmøtet, hvor ellers Mediebedriftenes Landsforening (MBL9 deltok.

Dalehaug Norheim skrev følgende oppsummering etter møtet: *«Vi peikte på kor viktige dei redaktørstyrte mediene har vore i kriseåret som ligg bak, men at vi opplever at det er usikre tider framover. Vi tok opp behovet for stabile rammer for avisredaksjonene, særskilt med tanke på at avtalen om distribusjon av papiraviser seks dagar i veka går ut i år. Den ballen var fleire av politikarane interesserte i å ta. Den andre hovudsaka var uro for manglande informasjon frå sjukehus og andre offentlege instansar til redaktørstyrte medier. Der opplevde vi ikkje same responsen på bodskapen vår, noko som kjent er symptomatisk»*

I 2020 og første kvartal av 2021 ble samtlige arrangementer hvor det er naturlig at Vestafjelske og regionens redaktører samles, enten kansellert eller digitalisert.

Styret har i perioden arbeidet med å få på plass et forum for å diskutere problemstillinger rundt informasjon med helsemyndighetene, da spesielt Haukeland Sykehus. Også dette arbeidet har blitt forpurret av den rådende smitte-situasjonen. Haukeland Sykehus har imidlertid lovet å komme tilbake til oss i løpet av våren for å sette opp et slikt møtepunkt.

2021: På samme måte som i fjor er det fånyttes å tidfeste når foreningens medlemmer igjen kan treffes. Nordiske Mediedager blir i år som i fjor avviklet 100 prosent digitalt, det samme gjelder Norsk Redaktørforenings arrangementer. Men i motsetning til i i fjor er vaksineringen startet opp, og i god gang. Det gir håp om muligheter for sommeren og høsten.

På vegne av styret

Sigvald Sveinbjørnsson, leder

Bergen, 14. april 2021